ኢትዮጵያና ቬትናም የሁለትዮሸ የአየር ትራንሰፖርት አገልግሎት ለመጀመር የመግባቢያ ስምምነት ተፈራረሙ
አዲስ አበባ፤ ሐምሌ 10/2005 (ዋኢማ) –  በኢትዮጵያና በቬትናም መካከል የሁለትዮሸ የአየር ትራንሰፖርት አገልግሎት ለመጀመር የሚያስችል የመግባቢያ ስምምነት ተፈረመ። የኢትዮጵያ ሲቪል አቪዬሽን ባለሥልጣን ለኢዜአ እንደገለጸው የሁለትዮሽ የመግባቢያ ስምምነቱ የተፈረመው በቬትናም ሀኖይ ከተማ ሐምሌ 4 እና 5 ቀን 2005 ዓ.ም በሁለቱ አገራት የሲቪል አቪዬሽን ባለሥልጣናት ለሁለት ቀናት ከመከሩ በኋላ ነው። በኢትዮጵያ በኩል ስምምነቱን የፈረሙትም የኢትዮጵያ ሲቪል አቪዬሽን ባለሥልጣን ዋና ዳይሬክተር ኮሎኔል ወሰንየለህ ሁነኛው ሲሁኑ በቬትናም በኩል ደግሞ የአገሪቱ የሲቪል አቪዬሽን ባለሥልጣን ዋና ዳይሬክተር ቮ ሁይ ኳንግ (Vo Huy Cuong) ናቸው። የኢትዮጵያ ሲቪል አቪዬሽን ባለሥልጣን ዋና ዳይሬክተር ኮሎኔል ወሰንየለህ ሁነኛው በዚሁ ወቅት እንዳሉት በሁለቱ አገራት መካከል የተፈረመው የሁለትዮሽ የአየር ትራንስፖርት አገልግሎት ስምምነት ለአገሮቹ ኢኮኖሚያዊ ግንኙነት መጠናከር ከፍተኛ አስተዋጽኦ አለው። ኢትዮጵያና ቬትናም በዓለም ላይ ፈጣን ኢኮኖሚያዊ ዕድገት እያስመዘገቡ ያሉ አገራት በመሆናቸው በአገሮቹ መካከል በንግድ፣ በኢንቨስትመንትና በቱሪዝም መስኮች ያላቸውን የትብብር ግንኙነት ማሳደግ እንደሚገባቸውም ጠቁመዋል።አዲሱ የበረራ ስምምነት የኢትዮጵያ አየር መንገድ በሩቅ ምስራቅና በሕንድ ውቅያኖስ አካባቢ ያለውን የበረራ አድማስና ፉክክር ለማሳደግ ይረዳዋል። የቬትናም ሲቪል አቪዬሽን ባለሥልጣን ዋና ዳይሬክተር ቮ ሁይ ኳንግ በበኩላቸው አገራቸው ከሌሎች የአፍሪካ አገራት ጋር ያላትን ኢኮኖሚያዊና የትብብር ግንኙነት ለማሳደግ አዲስ አበባን እንደ ማእከል በመጠቀም ለመንቀሳቀስ እንደሚረዳት ተናግረዋል። በስምምነቱ መሰረት የሁለቱ አገራት አየር መንገዶች ወደ አዲስ አበባና ሀኖይ በሳምንት 7 የመንገደኛና 7 የጭነት በረራ አገልግሎትን በማንኛውም የአውሮፕላን ዓይነት ለመስጠት የሚያስችላቸው ይሆናል።እንድ ኢዜአ ዘገባ  ሁለቱ አገሮች ተጨማሪ የቻርተር በረራ አገልግሎት እንዲሰጡም ስምምነቱ ይፈቅዳል።